Foto: Octav Ganea/ Inquam Photos

Că dl Nicușor Dan și-a dat demisia din funcția de președinte al USR e de înțeles. D-sa a susținut o anumită linie în politica partidului, respinsă prin vot de majoritatea membrilor conducerii. Mesajul a fost limpede: Te-am ales în fruntea USR, dar nu putem fi de acord cu politica politicianistă pe care o dorești.

Căci, dl Dan refuză o poziție fermă în chestiunea modificării Constituției, cerută de Coaliția pentru Familie. Dânsul dorea ca USR s-o scalde, s-o facă pe mortul în păpușoi în legătură cu o chestiune importantă: respectarea Drepturilor Omului în România.

A accepta că oricare cetățeni ai acestei țări care își plătesc dările către stat și respectă legile au dreptul, fără a fi discriminați prin sex, să beneficieze de serviciile publice ale zisului stat, cum ar fi căsătoria civilă – nu neapărat sub acest nume, s-ar putea numi și parteneriat – este o dovadă de gândire liberă, democratică și umanistă. Ceea ce electoratul USR e de presupus că așteaptă de la această formațiune politică relativ tânără, că frică absurdă, ostilitate și îngustime de minte oferă alte partide cât cuprinde.

Însă plecarea de tot din USR a dlui Dan nu se justifică. Dânsul e fondatorul partidului, pe care are meritul de a-l fi ținut în viață ani de zile prin luptele sale singuratice cu Primăria Capitalei. Nicușor Dan n-a avut niciodată carismă, n-a fost un bun comunicator. Ar fi trebuit să fie conștient de asta și să pregătească un purtător eficient de imagine și cuvânt pentru șefia USR, d-sa făcând pasul către o zonă de consiliere și decizie nepublică în partid.

A făcut tocmai contrariul, blocând, de pildă, accesul lui Dacian Cioloș în structurile USR.

De când USB s-a umflat, devenind USR, președinția dlui Dan a fost mai degrabă o frână pentru această uniune față de care sunt multe așteptări.

Indiferent cine va fi în locul lui Nicușor Dan, USR nu are altă șansă de progres decât precizarea clară și fermă a ideilor pe care le susține.

A ideilor, nu neapărat a unei ideologii consacrate, de dreapta sau de stânga.

Și să găsească pe cineva capabil să le comunice convingător...